text: Kortslutning udløste storbrand
  10 august 2010 kl. 16.43
  En kortslutning i en omformer i en brugt campingvogn, som stod i udstillingsafdelingen hos KG Camping på Mønten i Kolding, var årsagen til storbranden hos KG Camping torsdag i sidste uge.
  Det oplyser kriminalassistent Kaj Knudsen fra Kolding Politi til jv.dk efter, at politiets brandteknikere mandag blev endelig færdige med de tekniske undersøgelser på brandstedet.
  - Der var tale om en brugt campingvogn, som havde stået uden for og så var blevet sat ind i udstillingen. Så om det er fugt eller kondens eller andre udefra kommende faktorer, som har spillet ind, ved vi ikke. Men ligesom der kan gå ild i et køleskab kan en kortslutning også hurtigt antænde en campingvogn, siger Kaj Knudsen.
  I alt 45 campingvogne udbrændte. 44 campingvogne inde i udstillingshallen - plus én campingvogn, som stod tæt på hallen og som smeltede ved den voldsomme varmeudvikling.
  